**Ενότητα 5η**  **(321 b 6 – 322 a)**

**Η κλοπή της φωτιάς**

 **Προτεινόμενοι στόχοι**

Να κατανοήσουν οι μαθητές:

• τη θέση του ανθρώπου στη φύση και την αδυναμία του πρωτόγονου μπροστά στη φύση

• τη σημασία της τεχνολογίας για την εξέλιξη του ανθρώπου.

 **Ερμηνευτικές ερωτήσεις ανοικτού τύπου (ανάπτυξης και σύντομης απάντησης)**

1. Σε ποια κατάσταση βρέθηκε ο άνθρωπος στην «επιθεώρηση» του Προμηθέα1;

2. Πώς έλυσε ο Προμηθέας το πρόβλημα που είχε δημιουργήσει η κατανομή του Επιμηθέα;

3. *τὴν ἔντεχνον σοφίαν σὺν πυρί:* «Οι τεχνικές γνώσεις εννοούνται εδώ χορηγημένες στον άνθρωπο ως ολοκληρωμένο σύνολο a priori και όχι ως θησαύρισμα σταδιακής πείρας μέσα στους αιώνες». Συμφωνείτε με την «ανάγνωση» αυτή του μύθου ή όχι και γιατί2;

4. Πώς υποκαθιστά ο άνθρωπος την έλλειψη οργάνων προσαρμογής3;

5. Γιατί ο Ήφαιστος και η Αθηνά αναφέρονται μαζί; Τι αντιπροσώπευαν 4;

6. Ο Πρωταγόρας στο μύθο αναφέρεται στον άνθρωπο γενικά, χωρίς καμία διάκριση καταγωγής, κοινωνικής τάξης κτλ. Η έννοια ἄνθρωπος είναι δηλαδή γενική και δηλώνει το ανθρώπινο γένος. Ποια σημασία έχει η αντίληψη αυτή; 5

7. **Διὸς φυλακαί**: Τις φρουρές αποτελούσαν η Βία και το Κράτος, όργανα της εξουσίας του Δία, που συναντάμε στη Θεογονία του Ησιόδου και τον Προμηθέα Δεσμώτη του Αισχύλου. Τι συμβολίζουν, σε συνδυασμό με την όλη παρουσία των θεών στο μύθο του Πρωταγόρα6;

8. Τι νομίζετε ότι συμβολίζει η κλοπή της φωτιάς από τον Προμηθέα7;

…………………………………………………………………………………………………………..

1 Ο άνθρωπος γυμνός, ανυπόδητος, άστρωτος και άοπλος, το πιο απροστάτευτο από τα ζώα. Την άποψη αυτή επικρίνει ο Αριστοτέλης, που υποστηρίζει ότι η δημιουργία του ανθρώπου ήταν τέλεια και «όσοι λένε ότι είναι ανυπόδητος, γυμνός, χωρίς οπλισμό για να αμυνθεί, λαθεύουν».

2 Η μυθική μορφή με την οποία ο Πρωταγόρας ντύνει την άποψή του για τη γένεση του πολιτισμού δεν μας επιτρέπει να πάρουμε κάθε λέξη του τοῖς μετρητοῖς. Πρόκειται βέβαια για συμβολισμούς και θα πρέπει να δούμε την παρέμβαση του Προμηθέα ως φάση της εξέλιξης, στην οποία δημιουργούνται οι προϋποθέσεις για την επιβίωση του ανθρώπου και την προσαρμογή του στο φυσικό περιβάλλον, πραγματοποιείται η γένεση των τεχνών και σχηματίζονται οι πρώτες κοινωνίες. Στην προηγούμενη φάση (του Επιμηθέα) συντελείται ο βιολογικός σχηματισμός του ανθρώπου.

3 Με την πρακτική σοφία και την ανάπτυξη πολιτισμού.

4 Η Αθηνά ήταν παιδαγωγός του Εριχθονίου, γιου του Ηφαίστου. Αθηνά και Ήφαιστος γιορτάζονταν μαζί και είχαν κοινό ναό στην Αγορά της αρχαίας Αθήνας. Ο πρώτος αντιπροσωπεύει την πρακτική και η Αθηνά τη θεωρητική γνώση.

5 Στο μύθο χρησιμοποιείται και ο όρος *ἀνθρώπων γένος.* Γίνεται λόγος για ανθρώπους γενικά, όχι για ελεύθερους και δούλους, για ευγενείς, για Έλληνες και βαρβάρους κτλ. Άλλοι σοφιστές προχώρησαν περισσότερο στην ενότητα του ανθρώπινου γένους με τις διακηρύξεις τους κατά των κοινωνικών και φυλετικών διακρίσεων (᾿Αντιφῶν, Ἀλκιδάμας). Στον Πρωταγόρα (337c) βρίσκουμε την άποψη του Ιππία για την ενότητα των ανθρώπων. Πρόκειται για πρωτοποριακές για την εποχή τους αντιλήψεις. Η σημασία τους σε σχέση με τις αριστοκρατικές αντιλήψεις της εποχής τους, ακόμα και σε σχέση με σύγχρονες θεωρίες π.χ. για Αρίους είναι προφανής.

6 Είναι τα όργανα της εξουσίας του Δία. Στο μύθο του Πρωταγόρα συμβολίζουν τη δυσκολία της απόκτησης της πολιτικής τέχνης, τις επίπονες προσπάθειες του ανθρώπινου γένους για πολιτική οργάνωση. Η παρουσία των θεών στο μύθο φανερώνει την παρουσία της φύσης μέσα στην κοινωνία (η οποία δηλώνεται καλύτερα και στην 6η ενότητα).

7 Ο Προμηθέας «κλέβοντας τη φωτιά, αψηφώντας τις άλογες και αυθαίρετες αποφάσεις του Δία, εκφράζει και ενισχύει την ορθολογική πίστη του ότι ο άνθρωπος μπορεί με τη γνώση να κυριαρχήσει πάνω στη φύση, να την αλλάξει και να καλυτερέψει τη ζωή του».

9. Πώς εξυπηρετεί την οικονομία του μύθου ο καταμερισμός των αρμοδιοτήτων ανάμεσα στον Προμηθέα και τον Επιμηθέα;

10. Να εντοπίσετε στο κείμενο τις λέξεις που αναφέρονται στον Επιμηθέα και τον Προμηθέα και να σκιαγραφήσετε την προσωπικότητα και το ρόλο καθενός στη δημιουργία. Να λάβετε υπόψη σας και την ετυμολογία των ονομάτων τους8.

**Ερμηνευτικές ερωτήσεις κλειστού τύπου ή συνδυασμός ερωτήσεων κλειστού και ανοικτού τύπου**

1. Να συμπληρώσετε δίπλα σε κάθε χαρακτηρισμό των ανθρώπων τις αντίστοιχες ιδιότητες με τις οποίες ο Επιμηθέας όπλισε τα ζώα.

Η διανομή του Επιμηθέα άφησε τον άνθρωπο: Αντίθετα τα ζώα μετά τη διανομή είχαν:

Α Β

γυμνόν ............................

ἀνυπόδητον ............................

ἄστρωτον ............................

ἄοπλον ............................

 2. Στο μύθο επισημαίνεται ότι ο Επιμηθέας *ἔλαθεν αὐτὸν καταναλώσας τὰς δυνάμεις εἰς τὰ ἄλογα.* Στη φράση αυτή μπορούμε να διαβάσουμε ότι η φύση κάνει οικονομία δυνάμεων, ότι τίποτα στη φύση δεν γίνεται μάταια, όλα εξυπηρετούν ένα σκοπό, αλλά δεν αποκλείεται το «λάθος», το τυχαίο. Η «ανάγνωση» αυτή δεν μας εμποδίζει να αναγνωρίσουμε ότι η επισήμανση του Πρωταγόρα για το λάθος του Επιμηθέα εξυπηρετεί την οικονομία του μύθου.

Να επιβεβαιώσετε, με συγκεκριμένη αναφορά στο κείμενο και στη φράση, την ανάγνωση αυτή στο σύνολό της ή απορρίπτοντας ορισμένα μέρη της, με τα οποία δεν συμφωνείτε.

3. Στο μύθο δεν αναφέρεται πού βρίσκονταν τα «δώρα» του Επιμηθέα (οι διάφορες δυνάμεις) πριν τα μοιράσει στα ζώα. Αντίθετα προσδιορίζεται ότι *το πῦρ, η ἔντεχνος σοφία* *και η πολιτική* *(τέχνη)* βρίσκονταν στην κατοικία των θεών. Αυτή η διαφορά μπορεί να αποδεικνύει:

α) Τη σημασία τους για τον άνθρωπο.

β) Τη δυσκολία με την οποία τα εξασφαλίζουν οι άνθρωποι.

γ) Ότι αντιπροσωπεύουν ένα ανώτερο στάδιο πολιτισμού.

δ) Ότι ο θεός/δημιουργός κρατά για τον ίδιο ό,τι νομίζει ότι μπορεί να απειλήσει τη θέση του.

Να επιλέξετε την πιο εύστοχη, κατά τη γνώμη σας, άποψη και να δικαιολογήσετε την επιλογή σας.

 **Λεξιλογικές - Σημασιολογικές ασκήσεις**

1. *τὴν ἔντεχνον σοφίαν, τὴν ἔμπυρον τέχνην*: Να σχηματίσετε τέσσερα ονοματικά σύνολα για καθένα από αυτά που δίνονται, με διαφορετικό κάθε φορά επίθετο.
2. *κλέψας* < κλέπτω: α) Να σχηματίσετε τρία παράγωγα ουσιαστικά από το ρήμα. β) Χρησιμοποιώντας ως πρώτο συνθετικό το θέμα του ρήματος να γράψετε δύο σύνθετες λέξεις.
3. Να εντοπίσετε στο κείμενο λέξεις ομόρριζες με τις ακόλουθες: πολυμήχανος, μελωδικός, οδόστρωμα, εύχρηστος, επίφοβος, κοινόβιο, λαθροκυνηγός, προμήθεια, κόσμημα.
4. Να αντιστοιχίσετε τις λέξεις της στήλης Α με τις αντώνυμές τους που δίνονται στη στήλη Β.

|  |  |
| --- | --- |
|  **Α**  |  **Β**  |
| ἀπορῶ  | ἀπορία  |
| ἄλογα  | *μ*ηχανῶ*μ*αι*,* ἐφευρίσκω  |
| καταναλίσκω  | ἔλλογα  |
| εὐπορία  | φυλάττω*,* φείδο*μ*αι  |

…………………………………………………………………………………………………………..

8 *Προμηθεύς* < *προμηθής (πρό + μῆτις* : σκέψη ) = προνοητικός, προβλεπτικός. *Ἐπιμηθεύς* < *ἐπί + μῆδος (πληθ. μήδεα*, τά: σκέψεις, επινοήσεις, τεχνάσματα) = απερίσκεπτος, απρονόητος, σκεπτόμενος κατόπιν εορτής.